Einar Borch

Einar Gram Borch (1870–1952) var en norsk godseier og politiker for Bondepartiet. Han var stortingsrepresentant for Oppland 1922–1927 og 1937–1945.

 Biografi 
Han vokste opp i Stavanger som sønn av overlærer Carl Tank Anker Borch og hustru Sara Johanne Birkeland. Han var sønnesønn av prost Abraham Borch og dattersønn av biskop Peter Hersleb Graah Birkeland.

17 år gammel arvet han storgården Mo på Jevnaker etter sin barnløse farbror. Borch, som da hadde tatt både artium og filosofikum, ble elev ved Jønsberg landbruksskole under J.L. Hirsch og viet sitt yrkesliv til landbruket.

Borch var ordfører i Jevnaker fra 1902 til 1907. Han satt i Høyres sentralstyre frem til Bondepartiet ble dannet i 1920. Borch var stortingsrepresentant for Oppland fylkes landdistrikter i tre valgperioder 1922–1927 og 1937–1945. Han satt først i Stortingets jernbanekomité, i sin siste periode i Stortingets finans- og tollkomité, i tillegg til å være Stortingets visepresident 1925–1927.

Da statsminister Peder Kolstad døde i 1932, var Borch ønsket som ny statsminister av ledende Bondeparti-folk som Nils Trædal, Rasmus Langeland og Jon Leirfall, men stortingsgruppens formann Jens Hundseid rakk å få gruppens støtte og fremstilte seg selv som Bondepartiets kandidat for kongen, som gav ham regjeringsoppdraget.

Borch var preses i Selskabet for Norges Vel fra 1922 til 1934. Han satt også i styrene for Det norske Skogselskap og Norges Skogeierforbund. I 1934 ble han utnevnt til kommandør av St. Olavs Orden for sin innsats for landbruket. Han var også kommandør av Finlands hvite roses orden. 

 Referanser 

 Eksterne lenker 



Kategori:Stortingsrepresentanter fra Sp
Kategori:Stortingsrepresentanter for Oppland
Kategori:Stortingsrepresentanter 1937–1945
Kategori:Stortingsrepresentanter 1925–1927
Kategori:Stortingsrepresentanter 1922–1924
Kategori:Ordførere i Jevnaker
Kategori:Høyre-ordførere i Oppland
Kategori:Norske godseiere
Kategori:Kommandører av St. Olavs Orden
Kategori:Finlands hvite roses orden
Kategori:Personer fra Stavanger kommune